CELEX: 52016PC0400
Language: sl
Date: 2016-06-17
Title: Predlog SKLEP EVROPSKEGA PARLAMENTA IN SVETA o spremembi Sklepa št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033

EVROPSKA KOMISIJA
            Bruselj, 17.6.2016
            COM(2016) 400 final
            2016/0186(COD)
            Predlog
            SKLEP EVROPSKEGA PARLAMENTA IN SVETA
            o spremembi Sklepa št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033 
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               
                  Aktivnost „Evropskih prestolnic kulture“ za nazive med letoma 2020 in 2033 ureja Sklep št. 445/2014/EU
                     1
                  . V Prilogi k Sklepu je v kronološkem seznamu navedeno, kdaj je posamezna država članica upravičena gostiti aktivnosti (dve državi članici na leto). Natečaji za podelitev naziva Evropske prestolnice kulture se začnejo šest let pred letom naziva, ko pristojni nacionalni organ objavi razpise za predložitev prijav.
               
               
                  Za razliko od Sklepa 1622/2006/ES
                     2
                   Sklep 445/2014/EU razširja aktivnosti na države kandidatke in potencialne kandidatke za članstvo v EU, pod pogojem, da te na dan objave razpisa za predložitev prijav sodelujejo v programu Ustvarjalna Evropa ali v poznejših programih Unije, ki podpirajo kulturo. Tako lahko vsako tretje leto od leta 2021 (tj. v letih 2021, 2024, 2027, 2030 in 2033) naziv pridobijo mesta iz držav kandidatk ali potencialnih kandidatk. Tudi ti natečaji se začnejo šest let pred letom naziva, in sicer z razpisom za zbiranje prijav, ki ga objavi Komisija.
               
               
                  Vendar Sklep št. 445/2014/EU ne vključuje držav Evropskega združenja za prosto trgovino, ki so pogodbenice Sporazuma o Evropskem gospodarskem prostoru (v nadaljnjem besedilu: države Efte/EGP) (Norveška, Islandija in Lihtenštajn). Zato mesta teh držav v obdobju od leta 2020 do leta 2033 ne morejo pridobiti naziva Evropske prestolnice kulture.
               
               
                  Za okrepitev kulturnih vezi med Evropsko unijo in državami Efte/EGP se predlaga sprememba Sklepa št. 445/2014/EU, da se mestom držav Efte/EGP, ki sodelujejo v programu Ustvarjalna Evropa ali v poznejših programih Unije, ki podpirajo kulturo, omogoči prijava za pridobitev naziva Evropske prestolnice kulture.
               
               
                  To bi bilo v skladu s členom 167(3) Pogodbe o delovanju Evropske unije, v skladu s katerim „Unija in države članice podpirajo sodelovanje s tretjimi državami [...] na kulturnem področju [...]“.
               
               
                  Poleg tega bi bila vključitev držav Efte/EGP tudi v skladu s členom 81 Sporazuma EGP in členom 13 Protokola 31 k Sporazumu o sodelovanju na posebnih področjih, za katera ne veljajo štiri temeljne svobode.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Ta predlog spreminja Sklep št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033 in torej temelji na isti pravni podlagi, na členu 167(5) PDEU.
            
            
               •Subsidiarnost 
            
            
               Ker je Sklep št. 445/2014/EU pravni akt Unije, se lahko spremeni le z enakovrednim pravnim aktom. Države članice ne morejo delovati posamezno.
            
            
               •Sorazmernost
            
            
               
                  Glej zgoraj. Ni druge možnosti, da se mestom držav Efte/EGP omogoči dostop do aktivnosti Evropske prestolnice kulture.
               
            
            
               •Izbira instrumenta
            
            
               Glej zgoraj. Predlagani instrument: sklep.
            
            
               •Javno posvetovanje
            
            
               Pri pripravi predloga sklepa o aktivnosti Evropske prestolnice kulture za nazive za leta od 2020 do 2033 je Komisija  med 27. oktobrom 2010 in 12. januarjem 2011 organizirala javno posvetovanje in prejela 212 odgovorov. Eno od vprašanj je zadevalo možnost dostopa do aktivnosti Evropske prestolnice kulture za države nečlanice EU
                  3
               . Ta zamisel je naletela na mešane odzive in Komisija se je takrat odločila predlagati delni dostop za države nečlanice EU, omejen na tiste države, ki si prizadevajo za polno članstvo v Uniji. 
            
            
               Komisija meni, da nadaljnja posvetovanja niso potrebna, saj je cilj predloga za novi sklep le (nekoliko) razširjen dostop do aktivnosti Evropske prestolnice kulture, tako da vključuje tudi države Efte/EGP.
            
         
         
            
               3.PRORAČUNSKE POSLEDICE
            
            
               Kot je veljalo že za Sklep 455/2014/EU, predlog Komisije nima neposrednih proračunskih posledic, saj se nagrada Meline Mercouri in stroški članov skupine strokovnjakov, ki jih imenujejo institucije in organi Unije, krijejo iz obstoječih sredstev programa Ustvarjalna Evropa za finančni okvir 2014–2020 ali se bodo za obdobje po letu 2020 krili iz poznejših programov Unije, ki podpirajo kulturo. Poleg tega se zaradi predloga število Evropskih prestolnic kulture v obdobju od leta 2020 do leta 2033 ne bo povečalo, saj bodo mesta držav Efte/EGP konkurirala mestom držav kandidatk/potencialnih kandidatk, ki so že bila vključena v natečaj.
            
            
               4.DRUGI ELEMENTI
            
            
               Komisija v svojem predlogu predlaga: 
            
            
               da se sodelovanje v aktivnostih Evropske prestolnice kulture omogoči mestom držav Efte/EGP, pod pogojem, da te na dan objave razpisa za predložitev prijav sodelujejo v programu Ustvarjalna Evropa ali v poznejših programih Unije, ki podpirajo kulturo;
            
            
               da se glede na navedeno javni natečaj za mesta držav kandidatk/potencialnih kandidatk razširi na mesta držav Efte/EGP;
            
            
               da se naziv Evropske prestolnice kulture mestu države kandidatke/potencialne kandidatke ali države članice Efte/EGP namesto leta 2027 dodeli leta 2028, da se tem državam omogoči izvesti pogajanja za sodelovanje v programu Unije, ki podpira kulturo, ki bo sledil programu Ustvarjalna Evropa za obdobje od leta 2021 do leta 2027, preden bo Komisija objavila zadevni razpis za oddajo prijav najpozneje šest let pred letom naziva; 
            
            
               da se koledar v Prilogi k Sklepu št. 445/2014/EU ustrezno spremeni.
            
            
               2016/0186 (COD)
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o spremembi Sklepa št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033 
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 167(5) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Odbora regij
                  4
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
         
         
            
               (1)Cilj Sklepa št. 445/2014/EU Evropskega parlamenta in Sveta
                  5
                je ohranjati in spodbujati raznolikost kultur v Evropi in poudarjati njihove skupne značilnosti ter hkrati povečati občutek državljanov, da pripadajo skupnemu kulturnemu prostoru. Nadalje je cilj Sklepa spodbujati prispevek kulture k dolgoročnemu razvoju mest v skladu z njihovimi ustreznimi strategijami in prednostnimi nalogami. 
            
            
               (2)Člen 3 Sklepa št. 445/2014/EU določa, da imajo le mesta iz države članice, države kandidatke ali potencialne države kandidatke ali iz države, ki pristopi k Uniji pod pogoji, določenimi v členu 3(5) navedenega sklepa, dostop do aktivnosti EU Evropske prestolnice kulture.
            
            
               (3)Aktivnosti Unije bi morale biti pod nekaterimi pogoji dostopne tudi za mesta držav Evropskega združenja za prosto trgovino, ki so pogodbenice Sporazuma o Evropskem gospodarskem prostoru (v nadaljnjem besedilu: države Efte/EGP), da bi v skladu s členom 81 Sporazuma o Evropskem gospodarskem prostoru okrepili kulturne vezi med temi državami in Evropsko unijo.
            
            
               (4)Vendar bi moralo biti v obdobju, zajetem v navedenem sklepu, in sicer med letoma 2020 in 2033, zaradi enakosti z mesti držav članic mestom Efte/EGP dovoljeno sodelovati le na enem natečaju za naziv. Prav tako bi moralo biti vsaki državi Efte/EGP dovoljeno, da pridobi naziv le enkrat v navedenem obdobju.
            
            
               (5)Država kandidatka, potencialna kandidatka ali država Efte/EGP bi morala namesto leta 2027 naziv Evropske prestolnice kulture dobiti leta 2028, da se navedenim državam omogoči izvesti pogajanja za sodelovanje v programu Unije, ki podpira kulturo, ki bo sledil programu Ustvarjalna Evropa za obdobje od leta 2021 do leta 2027, pred zadevnim razpisom za oddajo prijav najpozneje šest let pred letom naziva.
            
            
               (6)Sklep št. 445/2014/EU bi bilo zato treba ustrezno spremeniti –
            
            
               SPREJELA NASLEDNJI SKLEP: 
            
            
               Člen 1
            
            
               Sklep št. 445/2014/EU se spremeni:
            
            
               (1) Člen 3 se spremeni:
            
            
               (a) Odstavek 2 se nadomesti z naslednjim:
            
            
               „2. Največje število mest, ki v danem letu nosijo naziv (v nadaljnjem besedilu: leto naziva), je tri.
            
            
               Vsako leto se naziv podeli največ enemu mestu v vsaki od dveh držav članic, ki sta navedeni na koledarju iz Priloge (v nadaljnjem besedilu: koledar), in v zadevnih letih enemu mestu iz države Efte/EGP ali države kandidatke ali potencialne kandidatke ali enemu mestu iz države, ki pristopa k Uniji, pod pogoji iz odstavka 5.“
            
            
               (b) Odstavek 4 se nadomesti z naslednjim:
            
            
               „4. Mesta v državah Efte/EGP, državah kandidatkah in potencialnih kandidatkah, ki na dan objave razpisa za predložitev prijav iz člena 10(2) sodelujejo v programu Ustvarjalna Evropa ali v poznejših programih Unije, ki podpirajo kulturo, se lahko v okviru javnega natečaja, ki se organizira vsako tretje leto v skladu s koledarjem, prijavijo za naziv za eno leto.
            
            
               Mestom v državah Efte/EGP, državah kandidatkah in potencialnih kandidatkah je v obdobju od leta 2020 do leta 2033 dovoljeno sodelovati le na enem natečaju.
            
            
               Vsaki državi Efte/EGP, državi kandidatki ali potencialni kandidatki je dovoljeno pridobiti naziv samo enkrat v obdobju od leta 2020 do leta 2033.“
            
            
               (2) Člen 10 se spremeni:
            
            
               (a) Naslov se nadomesti z naslednjim:
            
            
               „Predizbor in izbor v državah Efte/EGP, državah kandidatkah in potencialnih kandidatkah“.
            
         
         
            
               (b) Odstavek 1 se nadomesti z naslednjim:
            
            
               „1. Komisija je odgovorna za organizacijo natečaja med mesti v državah Efte/EGP, državah kandidatkah in potencialnih kandidatkah.“
            
            
               (c) V odstavku 6 se prvi pododstavek nadomesti z naslednjim:
            
            
               „6. Svet izda poročilo o izboru glede prijav mest, ki kandidirajo, v ožjem izboru, skupaj s priporočilom za imenovanje največ enega mesta v eni državi Efte/EGP, državi kandidatki ali potencialni kandidatki.“
            
            
               (3) V členu 11 se odstavek 2 nadomesti z naslednjim:
            
            
               „2. V primeru držav Efte/EGP, držav kandidatk in potencialnih kandidatk Komisija imenuje eno mesto, ki bo nosilo naziv v zadevnih letih, na podlagi priporočil iz poročila o izboru sveta in o tem imenovanju najpozneje štiri leta pred letom naziva uradno obvesti Evropski parlament, Svet in Odbor regij.“
            
            
               (4) Člen 13 se spremeni:
            
            
               (a) V odstavku 2 se drugi pododstavek nadomesti z naslednjim:
            
            
               „Zadevna država članica ali država Efte/EGP ali država kandidatka ali potencialna kandidatka lahko imenuje opazovalca, ki se udeleži navedenih sestankov.“
            
            
               (b) V odstavku 3 se drugi odstavek nadomesti z naslednjim:
            
            
               „Svet predloži svoja poročila o spremljanju Komisiji ter imenovanim mestom in zadevni državi članici ali državi Efte/EGP ali državi kandidatki ali potencialni kandidatki.“
            
            
               (5) Priloga se nadomesti z besedilom iz Priloge k temu sklepu.
            
            
               Člen 2
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  Sklep št. 445/2014/EU Evropskega parlamenta in Sveta z dne 16. aprila 2014 o vzpostavitvi aktivnosti Unije za Evropske prestolnice kulture za leta od 2020 do 2033 in o razveljavitvi Sklepa št. 1622/2006/ES (UL L 132, 3.5.2014, str. 1).
               
               
                  
                     (2)
                  Sklep št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek Evropske prestolnice kulture za leta 2007 do 2019 (UL L 304, 3.11.2006, str. 1).
               
               
                  
                     (3)
                  Analiza rezultatov posvetovanja: 
                  
                     http://ec.europa.eu/programmes/creative-europe/actions/documents/ecoc/consultation-analysis-results_en.pdf
                  
               
               
                  
                     (4)
                  UL C, , str. .
               
               
                  
                     (5)
                  Sklep št. 445/2014/EU Evropskega parlamenta in Sveta z dne 16. aprila 2014 o vzpostavitvi aktivnosti Unije za Evropske prestolnice kulture za leta od 2020 do 2033 in o razveljavitvi Sklepa št. 1622/2006/ES (UL L 132, 3.5.2014, str. 1). 
               
            
      
    ---documentbreak--- 
      
         
               EVROPSKA KOMISIJA
            Bruselj,17.6.2016
            COM(2016) 400 final
            PRILOGA
            Predlog za SKLEP EVROPSKEGA PARLAMENTA IN SVETA o spremembi Sklepa št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033
            
               
         
         
            
               PRILOGA
            
            
               Predlog za SKLEP EVROPSKEGA PARLAMENTA IN SVETA o spremembi Sklepa št. 445/2014/EU o vzpostavitvi aktivnosti Unije za Evropske prestolnice kulture za leta od 2020 do 2033
            
            
               KOLEDAR
            
            
                     
                        2020
                     
                  
                  
                     
                        Hrvaška
                     
                  
                  
                     
                        Irska
                     
                  
                  
                     
                  
               
                     
                        2021
                     
                  
                  
                     
                        Romunija
                     
                  
                  
                     
                        Grčija
                     
                  
                  
                     
                        država kandidatka ali potencialna kandidatka
                     
                  
               
                     
                        2022
                     
                  
                  
                     
                        Litva
                     
                  
                  
                     
                        Luksemburg
                     
                  
                  
                     
                  
               
                     
                        2023
                     
                  
                  
                     
                        Madžarska
                     
                  
                  
                     
                        Združeno kraljestvo
                     
                  
                  
                     
                  
               
                     
                        2024
                     
                  
                  
                     
                        Estonija
                     
                  
                  
                     
                        Avstrija
                     
                  
                  
                     
                        država Efte/EGP, država kandidatka ali potencialna kandidatka
                           1
                        
                     
                  
               
                     
                        2025
                     
                  
                  
                     
                        Slovenija
                     
                  
                  
                     
                        Nemčija
                     
                  
                  
                     
                  
               
                     
                        2026
                     
                  
                  
                     
                        Slovaška
                     
                  
                  
                     
                        Finska
                     
                  
                  
                     
                  
               
                     
                        2027
                     
                  
                  
                     
                        Latvija
                     
                  
                  
                     
                        Portugalska
                     
                  
                  
                     
                  
               
                     
                        2028
                     
                  
                  
                     
                        Češka
                     
                  
                  
                     
                        Francija
                     
                  
                  
                     
                        država Efte/EGP, država kandidatka ali potencialna kandidatka
                     
                  
               
                     
                        2029
                     
                  
                  
                     
                        Poljska
                     
                  
                  
                     
                        Švedska
                     
                  
                  
                     
                  
               
                     
                        2030
                     
                  
                  
                     
                        Ciper
                     
                  
                  
                     
                        Belgija
                     
                  
                  
                     
                        država Efte/EGP, država kandidatka ali potencialna kandidatka
                     
                  
               
                     
                        2031
                     
                  
                  
                     
                        Malta
                     
                  
                  
                     
                        Španija
                     
                  
                  
                     
                  
               
                     
                        2032
                     
                  
                  
                     
                        Bolgarija
                     
                  
                  
                     
                        Danska
                     
                  
                  
                     
                  
               
                     
                        2033
                     
                  
                  
                     
                        Nizozemska
                     
                  
                  
                     
                        Italija
                     
                  
                  
                     
                        država Efte/EGP, država kandidatka ali potencialna kandidatka
                     
                  
               
         
         
            
                  
                     (1)
                  Pod pogojem, da ta sklep začne veljati pred objavo razpisa za zbiranje prijav za leto 2024, tj. šest let pred letom naziva.